ભારતનો ઉદય સદીની મહાન ઘટના બની રહેશેઃ કેમેરોન - NGS Business
ભારતનો ઉદય સદીની મહાન ઘટના બની રહેશેઃ કેમેરોન-ભારત-દેશ વિદેશ-Economic Times Gujarati
ભારતનો ઉદય સદીની મહાન ઘટના બની રહેશેઃ કેમેરોન
19 Feb 2013, 1426 hrs IST, ET Bureau
મુંબઈ : વર્ષ 2010માં બ્રિટનના વડાપ્રધાન બન્યા બાદ બીજી વાર ભારતની મુલાકાતે આવેલા ડેવિડ કેમેરોનના ભાષણમાં આર્થિક વિકાસમાં ભારતના પ્રથમ ક્રમના ભાગીદાર બનવાનો મુદ્દો છવાયેલો રહ્યો હતો.
તેમણે બ્રિટનના અર્થતંત્રના નિરાશાજનક સમાચાર, બ્રિટિશ દુકાનોમાં વેચાતા ઘોડાના માંસના કૌભાંડ, યુરોપિયન યુનિયન મુદ્દે પક્ષમાં જ મતભેદ અને ગે મેરેજ જેવા મુદ્દાને કોરાણે મૂકીને બ્રિટનની લાયકાતો વર્ણવી હતી.
ભારતની ત્રણ દિવસની મુલાકાતે આવેલા કેમેરોને પ્રથમ દિવસે મુંબઈમાં ટોચના બિઝનેસ આગેવાનો સાથે ભોજન કર્યું હતું તેમજ બ્રિટનની બહુરાષ્ટ્રીય કંપની હિન્દુસ્તાન યુનિલિવરના યુવા કર્મચારીઓ સાથે અનૌપચારિક વાતો કરી હતી. સાંજે પ્રિન્સ ઓફ વેલ્સ મ્યુઝિયમમાં હાથકારીગરીની મૂલ્યવાન વસ્તુઓનું પ્રદર્શન નિહાળ્યું હતું અને પછી દિલ્હી જવા રવાના થયા હતા.
કેમેરોને બ્રિટન જતા વિદ્યાર્થીઓ અને બિઝનેસમેન માટેના નિયમો હળવા કરવા માટે નોંધપાત્ર પગલાંની જાહેરાત હતી અને મુંબઈથી બેંગલોર વચ્ચે વિશાળ ઔદ્યોગિક કોરિડોર બાંધવામાં મદદનો હાથ લંબાવવાનું સૂચન કર્યું હતું.
અન્ય એક મહત્ત્વપૂર્ણ હિલચાલના ભાગરૂપે, તેમણે જાહેરાત કરી હતી કે બ્રિટનની સરકાર હાઈ-એન્ડ ટેક્નોલોજી ટ્રાન્સફરના નિયમો ફરીથી લખી રહી છે જેથી તેને ભારત સાથે વહેંચી શકાશે.
સવારે એચયુએલના કર્મચારીઓને કેમેરોને કહ્યું હતું કે, વિશ્વના કોઈ પણ દેશોની સરખામણીએ બ્રિટન વધુ મુક્ત છે અને ત્યાં રોકાણ કરવાનો માર્ગ સાવ સરળ છે. અમે અકલ્પનીય રીતે આવકારીએ છીએ.
ભારત વિષે તેમણે કહ્યું હતું કે, ભારતનો ઉદય આ સદીમાં ખૂબ જ મહત્ત્વપૂર્ણ બની રહેશે. ભારતની વૈવિધ્યપૂર્ણ લોકશાહી, સામર્થ્ય અને અર્થતંત્રની પ્રચંડ ક્ષમતા જોઈને આશ્ચર્યચકિત થઈ જવાય છે. 2030 સુધીમાં ટોચનાં ત્રણ અર્થતંત્રોમાં ભારત પણ સામેલ થઈ જશે.'' બ્રિટન અત્યારે ખરાબ પરિસ્થિતિનો સામનો કરી રહ્યો છે.
તાજેતરમાં બ્રિટનમાં સૌથી વધુ રોકાણ કરનાર દેશોમાં ભારત બીજા ક્રમે રહ્યું હતું અને તેને જોતાં કેમેરોન વિશાળ ટ્રેડ ડેલિગેશન સાથે ભારત આવ્યા છે. તેમણે કહ્યું હતું કે, ભારતમાં વધુ ને વધુ વસ્તુઓ અને સેવાઓનું વેચાણ કરવું એ મુદ્દો નથી, હવે નવા પ્રોજેક્ટ્સમાં સંયુક્ત રીતે રોકાણ કરવું મહત્ત્વપૂર્ણ છે.
આ સદીની મહાન સફળ કથાઓમાં ભારત પણ સામેલ હશે તેમાં કોઈ શંકાને સ્થાન નથી અને ભારતના વિકાસ અને સફળતામાં બ્રિટન પણ ભાગીદાર બને તેવી મારી ઇચ્છા છે.